钦定古今图书集成/理学汇编/经籍典/第159卷 > 《补茅鸱》
## 钦定古今图书集成/理学汇编/经籍典/第159卷 > 《补茅鸱》

〈襄二十八年左传〉齐，庆封奔鲁，叔孙穆子食庆封，庆封汜祭，穆子不说，使工为之讽茅鸱。杜元凯曰：“《茅鸱》，逸《诗》，刺不敬也。凡《诗》，先儒所不见者，皆谓之逸，不分其旧亡与删去也。臣以茅鸱非旧亡，盖孔子删去耳。”何以明之？按襄二十八年，孔子时年八岁。《记》曰：“男子十年出就外傅学书。《记》；十有三年学乐，习《诗》舞勺。《论语》曰：‘吾十有五而志于学’”，则庆封奔鲁之日，与孔子就学之年，其间相去不远，其《诗》未至流散。况《周礼》尽在鲁国，孔子贤于叔孙，岂叔孙尚得见之，而孔子反不得见也？由此而论，《茅鸱》之作不合礼，为孔子删去，亦已明矣。或曰：“安知《新宫》不为删去耶？”答曰：“《新宫》为周公所收，《燕礼》所用，不与《茅鸱》同也。”曰：“《茅鸱》为风乎？为”雅乎？非雅也，风也。何以言之？以叔孙大夫所赋，多是国风故也。今之所补，亦体风焉。